ทรูขายหุ้นกู้4ปีแจก5.5%TPIPLทะลุ3,000ล้านบ.
ทิสโก้ จ่อออกหุ้นกู้ 2 หมื่นล้าน ด้าน TRUE ขายหุ้นกู้ 1.2 หมื่นล้าน จ่ายดอกเบี้ย 5.55%
7 มิ.ย. 2556

ทิสโก้ จ่อออกหุ้นกู้ 2 หมื่นล้าน ด้าน TRUE ขายหุ้นกู้ 1.2 หมื่นล้าน จ่ายดอกเบี้ย 5.55% 
บริษัท ทริสเรทติ้ง ประกาศจัดอันดับเครดิตระดับ “A” ให้แก่หุ้นกู้ไม่มีประกันชุดใหม่ วงเงินไม่เกิน 2 หมื่นล้านบาท ของธนาคารทิสโก้ และยังคงอันดับเครดิตองค์กรของธนาคารที่ระดับ “A” และคงอันดับเครดิตหุ้นกู้ด้อยสิทธิไม่มีประกันของธนาคารที่ระดับ “A” ด้วย โดยแนวโน้มยังคง “คงที่” 
อันดับเครดิตดังกล่าวสะท้อนถึงคณะผู้บริหารที่มีความสามารถ รวมทั้งความสามารถในการดำรงสถานะทางการตลาดที่แข็งแกร่งของธนาคารในธุรกิจเช่าซื้อรถยนต์ และการรักษาระดับกำไรได้เป็นอย่างดี อันดับเครดิตยังสะท้อนถึงการมีระบบบริหารความเสี่ยงที่ดีและสินทรัพย์คุณภาพดี
ด้านบริษัท ทรู คอร์ปอเรชั่น (TRUE) ระบุในแบบไฟลิงที่ยื่นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดอัตราดอกเบี้ยหุ้นกู้อายุ 4 ปี มูลค่าไม่เกิน 1.2 หมื่นล้านบาท ที่ 5.55% เสนอขายแก่ผู้ถือหุ้นกู้เดิมของบริษัท ผู้ลงทุนทั่วไป และผู้ลงทุนสถาบัน ระหว่างวันที่ 24-25 มิ.ย. และวันที่ 24 ก.ค. ซึ่งผู้จัดการการจำหน่ายหุ้นกู้ ประกอบด้วย ธนาคารกรุงเทพ กรุงไทย กสิกรไทย ไทยพาณิชย์ และ บล.เอเซีย พลัส 
ทั้งนี้ บริษัทจะนำเงินที่ได้จากการขายหุ้นกู้ไปชำระคืนหนี้คงค้างก่อนกำหนด และใช้เป็นเงินทุนหมุนเวียนในการดำเนินงานของบริษัท
อย่างไรก็ตาม ผู้ออกหุ้นกู้มีสิทธิไถ่ถอนหุ้นกู้ได้ก่อนครบกำหนดหลังจากครบ 1 ปี นับจากวันที่ออกหุ้นกู้ แต่ผู้ออกหุ้นกู้ต้องชำระค่าธรรมเนียมให้แก่ผู้ถือหุ้นกู้ในอัตรา 0.25% ของเงินต้นของหุ้นกู้ในส่วนที่มีการไถ่ถอน
นายประชัย เลี่ยวไพรัตน์ ประธานเจ้าหน้าที่บริหาร บริษัท ทีพีไอ โพลีน (TPIPL) กล่าวว่า บริษัทประสบความสำเร็จในการเสนอขายหุ้นกู้มูลค่ารวม 3,000 ล้านบาท อายุ 3 ปี ดอกเบี้ยคงที่ 5.20% ต่อปี ที่ได้เสนอขายไปเมื่อวันที่ 27-29 พ.ค. 2556 โดยนักลงทุนได้ให้ความสนใจลงทุนในหุ้นกู้ของบริษัทชุดนี้เป็นอย่างมาก จากเดิมบริษัทกำหนดวงเงินในการเสนอขายไว้ที่ 1,500 ล้านบาท แต่ด้วยผลการตอบรับและปริมาณความต้องการที่มีเข้ามาอย่างต่อเนื่อง จึงได้ปรับเพิ่มมูลค่าหุ้นกู้เป็น 3,000 ล้านบาท เพื่อตอบสนองความต้องการของนักลงทุนที่แสดงความสนใจมาก
“การเสนอขายหุ้นกู้ในครั้งนี้ เพื่อเสริมศักยภาพความแข็งแกร่ง และใช้เป็นเงินทุนหมุนเวียนในการดำเนินธุรกิจ อีกทั้งเพื่อรองรับการลงทุนของบริษัทในปัจจุบัน และการลงทุนที่จะเกิดขึ้นในอนาคต” นายประชัย กล่าว
ทั้งนี้ ทริสเรทติ้ง จัดอันดับความน่าเชื่อถือหุ้นกู้ของ TPIPL ที่ BBB